FI Euroopan unionin virallinen lehti C 324/1

Neuvoston päätelmät eurooppalaisesta elokuvaperinnöstä ja digitaalisen aikakauden haasteista

2010/C 324/01

EUROOPAN UNIONIN NEUVOSTO, joka

1. KATSOO, että

— Euroopan parlamentin ja neuvoston suosituksessa, annettu 16. marraskuuta 2005, elokuvaperinnöstä ja siihen liittyvän teollisen toiminnan kilpailukyvystä (1) (elokuvaperintöä koskeva suositus) korostetaan, että elokuvateokset ovat oleellinen osoitus Euroopan kulttuurien rikkaudesta ja monimuotoisuudesta ja että ne muodostavat kulttuuriperinnön, joka on säilytettävä tulevia sukupolvia varten;

2. PALAUTTAA MIELEEN

— näiden päätelmien liitteessä esitetyn poliittisen asiayhteyden;

3. PANEE MERKILLE

— komission Euroopan parlamentille, neuvostolle, Euroopan talous- ja sosiaalikomitealle sekä alueiden komitealle antaman tiedonannon ”Euroopan digitaalistrategia” (2) ja TUNNUSTAA erityisesti, että digitaalitekniikan laajempi ja tehokkaampi käyttö parantaa eurooppalaisten elämänlaatua uusien viestintämahdollisuuksien sekä kulttuurisisältöjen helpomman saatavuuden kautta;

4. KATSOO, että

— elokuvaperintöä vaalivilla laitoksilla on vastassaan yhtä aikaa edelleen ajankohtaiset analogisen aikakauden haasteet sekä digitaalisen aikakauden uudet haasteet;

— kulttuurisisältöjen levitys- ja käyttöteknologioiden ja -kanavien jatkuva kehitys saattaa vaikuttaa perinteisiin elokuvan ja perinnön käsitteisiin;

— digitaalisen ympäristön ansiosta elokuvaperintö on helpommin elokuvantekijöiden, elokuva-alan ammattilaisten, tutkijoiden, koulujen ja tavallisten kansalaisten käytettävissä ilman että tarvitsee ottaa huomioon mitään rajoja. Siksi se kehittää luovuutta, lisää kulttuurivaihtoa ja laajentaa Euroopan unionin kulttuurien ja kielten moninaisuuden saavutettavuutta;

— digitaalinen aikakausi nostaa esiin myös uusia kysymyksiä, jotka liittyvät analogisen aineiston digitoitujen kopioiden sekä digitaalista alkuperää olevan aineiston kokoamiseen, esittämiseen ja pitkän aikavälin säilyttämiseen;

— analogisen aineiston digitoiminen on monimutkaista, kallista ja aikaa vievää ja sen vuoksi olisi asetettava prioriteetteja ottaen erityisesti huomioon aineiston arvon ja pilaantumisen riskin;

— teollis- ja tekijänoikeuksia koskevaa lainsäädäntöä ja sen täytäntöönpanoa sopimusten puitteissa olisi parannettava sellaisen asianmukaisen oikeusvarmuuden takaamiseksi, jonka ansiosta elokuvaperintöä vaalivat laitokset voisivat hoitaa julkisen edun mukaiset tehtävänsä, kuten talletettujen teosten säilyttäminen ja entisöinti sekä tarvittaessa teosten käyttöön saattaminen kulttuuri- ja koulutustarkoituksia varten;

— on lisättävä poliittisten päättäjien, asianomaisten tahojen ja kansalaisten tietoisuutta elokuvaperinnön kokoamiseen, entisöimiseen ja säilyttämiseen liittyvistä keskeisistä tarpeista, digitaalinen aineisto mukaan luettuna;

— mediakoulutusta ja ammattikoulutusta on parannettava uusien teknologioiden käytön kehittämisen osalta elokuvaperintöä vaalivissa laitoksissa;

— elokuvaperinnön digitointiprosessin rinnalla alkuperäisten tallenteiden säilyttäminen on edelleen ensisijaisen tärkeää. Tässä yhteydessä neuvosto panee merkille laboratorioiden merkityksen, jotka pystyvät toteuttamaan analogisen aineiston restauroinnin ja kopioinnin;

— elokuvien oheisaineisto on arvokas osa elokuvaperintöä;

5. KOROSTAA

— sitoutuvansa tukemaan aktiivisesti elokuvaperintöä vaalivia laitoksia kaikissa niiden tehtävissä, erityisesti digitaaliseen ympäristöön siirtymiseen liittyen;

— julkisen ja yksityisen sektorin kumppanuuksien mahdollista täydentävää roolia näiden laitosten tehtävien hoitamisessa, erityisesti niiden kykyä edistää talletettujen teosten saattamista laajasti yleisön saataville kulttuuri- ja koulutustarkoituksia varten tekijänoikeuksia noudattaen;

6. PANEE KIINNOSTUNEENA MERKILLE

— komission ensimmäisen (3) ja toisen (4) kertomuksen elokuvaperintöä koskevan suosituksen täytäntöönpanosta;

— kansainvälisen elokuvatuottajien liiton (FIAPF) ja eurooppalaisten elokuva-arkistojen yhdistyksen (ACE) puitesopimuksen elokuvien vapaaehtoisesta tallettamisesta arkistoihin (5);

— komission aikomuksen tehdä vuoden 2010 kuluessa orpoja teoksia koskevan direktiiviehdotuksen Euroopan digitaalistrategiaa käsittelevässä tiedonannossa esitetyn mukaisesti;

7. KEHOTTAA JÄSENVALTIOITA

— mukauttamaan sellaiset olemassa olevat välineet, jotka koskevat lakisääteistä tai sopimukseen perustuvaa velvoitetta tallettaa niiden audiovisuaaliseen perintöön kuuluvat elokuvateokset, ottaen huomioon siirtymisen digitaaliseen tuotantoon ja jakeluun, sekä huolehtimaan näiden välineiden asianmukaisesta soveltamisesta;

— edistämään elokuvien vapaaehtoista tallettamista ja kansainvälisen elokuvatuottajien liiton (FIAPF) ja eurooppalaisten elokuva-arkistojen yhdistyksen (ACE) elokuvien vapaaehtoista arkistoihin tallettamista koskevan puitesopimuksen käyttämistä;

— ottamaan elokuvaperinnön huomioon kulttuuripolitiikkojen määrittelyssä;

— valvomaan, että elokuvaperinnön säilyttäminen otetaan huomioon niiden kansallisessa tai alueellisessa elokuvapolitiikassa, ja erityisesti: a) laatimaan kansallista elokuvaperintöä koskevan pitkän aikavälin strategian sekä analogisille että digitaalisille tallenteille; b) ottamaan huomioon elokuvaperintöä vaalivien laitosten elokuvateatterit ja muut elokuvaperintöä vaalivat elokuvateatterit digitaaliseen elokuvaan siirtymistä edistäviä politiikkoja toteutettaessa; c) varmistamaan, että kansallisista tai alueellisista varoista tukea saaneet elokuvat talletetaan elokuvaperinnön säilyttämisestä vastaavaan laitokseen, ja kannustamaan kaiken oheisaineiston tallettamista silloin kun se on toteutettavissa; d) varmistamaan tekijänoikeuksia noudattaen, rajoittamatta asianmukaisia maksuja oikeudenomistajille ja puuttumatta elokuvan tavanomaiseen hyödyntämiseen, että elokuvaperintöä vaalivilla laitoksilla on sellaiset kansallisista ja alueellisista varoista tuettujen elokuvien oheisaineiston säilyttämistä sekä kulttuurista ja ei-kaupallista käyttöä koskevat oikeudet, jotka sallivat esim. seuraavat toimet: — julkinen esittäminen niiden tiloissa ja/tai — elokuvan kopioiminen mille tahansa tallenteelle säilyttämistä varten ja/tai — aineiston entisöinti ja/tai — aineiston käyttö näyttelyjä varten ja/tai — aineiston järjestäminen tutkijoiden käyttöön turvatun verkkoyhteyden kautta ja/tai — aineiston digitoitujen otteiden käyttö opetustarkoituksiin ja/tai — otteiden tai koko aineiston käyttöön saattaminen sähköisen kulttuurisisällön saatavuuden takaavien julkisten portaalien kautta, kuten Europeana (6) ja sen kumppanuushankkeet tai kansallisten kulttuurilaitosten verkkosivut;

— helpottamaan tekijänoikeuksia noudattaen elokuvaperinnön jakelua ja edistämistä muun muassa seuraavilla keinoilla: a) aineiston vaihto elokuvaperinnön säilyttämisestä vastaavien laitosten välillä; b) elokuvien tekstittäminen mahdollisimman monella eurooppalaisella kielellä;

— tehostamaan elokuvaperinnön digitointiin liittyviä toimia ja parantamaan sen käyttömahdollisuuksia, erityisesti Europeanan välityksellä Euroopan digitaalistrategian periaatteiden mukaisesti;

— kehittämään elokuva-arkistoalan koulutusta ja ammattikoulutusta, esim. sisällyttämällä koulutus- ja ammattikoulutusjärjestelmiin erikoiskoulutusta ja tehostamalla elokuvaperintöä vaalivien laitosten henkilöstön väliaikaista vaihtoa ammatillisen jatkokoulutuksen takaamiseksi;

— laatimaan analogisen aineiston digitoitujen kopioiden tai digitaalista alkuperää olevan aineiston pitkän aikavälin säilyttämistä koskevia politiikkoja kulttuuriaineiston digitoinnista ja sähköisestä saatavuudesta sekä digitaalisesta säilyttämisestä 24. elokuuta 2006 annetun komission suosituksen (7) sekä 13. marraskuuta 2006 annettujen asiaa koskevien neuvoston päätelmien (8) mukaisesti;

— jatkamaan yhteistyötä ja hyvien käytäntöjen vaihtamista tällä alalla;

8. KEHOTTAA KOMISSIOTA

— tutkimaan edelleen, miten taata tekijänoikeuksiin liittyvä riittävä oikeusvarmuus elokuvaperinnön säilyttämisestä vastaavien laitosten kannalta siten, että helpotettaisiin niiden julkisen edun mukaisten toimeksiantojen hoitamista;

— jatkamaan kokemusten ja hyvien käytäntöjen vaihtoa komission perustamassa elokuva-alan asiantuntijoiden työryhmässä (9) ja raportoimaan neuvostolle saavutetusta edistymisestä;

— tukemaan edelleen tutkimusta, jonka kohteena ovat digitaalisen aineiston pitkän aikavälin säilyttäminen ja tämän digitaalisen aineiston saavutettavuus monella eri kielellä, erityisesti digitaalisten tallenteiden kestävyys ja tiedostomuodot;

— tutkimaan orpoja teoksia koskevan työskentelyn puitteissa audiovisuaalialalla esiin tulevia kysymyksiä;

9. KEHOTTAA JÄSENVALTIOITA JA KOMISSIOTA TOIMIVALTANSA PUITTEISSA

— edistämään elokuvatietokantojen yhteentoimivuutta koskevien eurooppalaisten standardien (10) noudattamista ja tarvittaessa vahvistamaan yhteiset standardit digitaalisten tiedostojen elokuvaperintöä vaaliviin laitoksiin tallentamista varten;

— selvittämään yksityiskohtaisesti, mitä haasteita ja mahdollisuuksia digitaalinen aikakausi tarjoaa elokuvaperinnön säilyttämistä vastaaville laitoksille;

— tukemaan kyseisten laitosten toimia näihin haasteisiin ja mahdollisuuksiin vastaamiseksi, erityisesti helpottamalla niiden kokoelmien käyttöä uusien teknologioiden avulla.

(1) EUVL L 323, 9.12.2005, s. 57.

(2) KOM(2010) 245 lopullinen.

(3) SEK(2008) 2373.

(4) SEK(2010) 853.

(5) http://acefilm.de/98.html

(6) http://www.europeana.eu

(7) EUVL L 236, 31.8.2006, s. 28.

(8) EUVL C 297, 7.12.2006, s. 1.

(9) http://ec.europa.eu/avpolicy/reg/cinema/experts/index_fr.htm

(10) Eurooppalaiset standardit EN 15744:2009 ”Film Identification — Minimum metadata set for cinematographic works” ja EN 15907 ”Film Identification — Enhancing interoperability of metadata — Element sets and structures”.